Мне часта задаюць пытанне: а ці не “састарэў” наш фотаклуб “Гродна” ў эпоху даступнай лічбавай тэхнікі, калі фатографам сябе лічыць ледзь не кожны першы? Я абсалютна перакананы, што наша роля наадварот стала больш важнай: той арміі аматараў трэба ж недзе вучыцца! А куды яшчэ яны могуць звярнуцца, каб атрымаць прафесійныя кансультацыі ды зарыентавацца ў свеце сучаснай фатаграфіі? А такія арыенціры проста неабходныя для плённай самарэалізацыі. І менавіта таму мы не так даўно пачалі ладзіць своеасаблівыя курсы майстэрства для ўсіх ахвотных — прычым абсалютна бясплатныя.